Plassen+vår+i+September+2017


 * Plassen vår i september**

Denne måneden har det blitt mange turer til plassen vår. Det er spennende å se hvordan barnas relasjon til plassen utvikler seg etter jevnlige besøk. På veien til plassen bruker vi god tid. Vi stopper opp ved huset til "den grønne dragen" og vi samtaler om oppdagelser barna gjør på veien. Barna samler "syreblader", nøtter og pinner. Nå er det lov til å brenne bål i skogen, og barna har fått erfaringer med å lage mat på bål. Vi har lagd pinnebrød og ostesmørbrød på bål. Vi måtte spikke "grillpinner" som vi kunne surre deigen rundt. Det var spennende å få lage sitt eget pinnebrød. Barna fikk imidlertid erfare at å steke pinnebrød på bål krever en god dose tålmodighet. Plassen vår byr på et variert og kupert terreng. Her får barna motoriske utfordringer tilpasset sitt eget nivå. I tillegg finnes det mange steder hvor barna kan "gjemme" seg bort, her ser vi mye variert og kreativ rollelek. Barna leker også i større grupper og på tvers av dem de vanligvis leker mest med. Dette bidrar til å styrke relasjoner mellom barna, og dermed også samholdet i barnegruppen. Barna er (på eget initiativ) opptatt av sammenligning og måling. Hvilken pinne er lengst? Bare noen minutter etterpå blir samme pinnene forvandlet om til hester og enhjørninger. Fantasien og kreativiteten er stor. Vi har hatt møte der vi har snakket om hva vi trenger på plassen vår. Flere kom med forslag om å lage en huske.